પતંજલિ યોગ સમિતિનાં ગુજરાત પ્રભારી શિશપાલજીએ જણાવ્યું કે, યોગ ઋષિ સ્વામી રામદેવજી મહારાજે યોગને ગુફાઓ અને કંદરાઓથી બહાર લાવીને જન-જન સુધી અને ઘર-ઘર સુધી પહોંચાડી દીધું છે. એટલું જ નહીં, સ્વામી રામદેવજીના પ્રયત્નો થકી આજે યોગને વિશ્વ સ્તરીય સ્થાન મળ્યું છે અને દેશ અને વિદેશમાં યોગ જાણીતો બન્યો છે. જેવી રીતે ગત વર્ષ ગુજરાત સરકાર અને પતંજલિ યોગ સમિતિના સંયુક્ત ઉપક્રમે ઉજવાયેલા આંતરરાષ્ટ્રીય યોગ દિન મહોત્સવને સારો પ્રતિસાદ મળ્યો હતો એ જ રીતે આ વર્ષે પણ પતંજલિ યોગ સમિતિ, અમદાવાદ દ્વારા સરદાર પટેલ સ્ટેડિયમ, નવરંગપુરા ખાતે આતંરરાષ્ટ્રીય યોગ દિનની ઉજવણી થશે. જે અંતર્ગત તા.૧૬થી ૨૧ જૂન દરમિયાન આ નિ:શુલ્ક ‘યોગોત્સવ’ યોજાશે. આ મહોત્સવ સફળ બને તે માટે કાર્યકર્તાઓની બેઠક રવિવારે મળી હતી. જેમાં અમદાવાદ શહેર અને જિલ્લાના કાર્યકર્તાઓ એકત્રિત થયા હતા. આ પ્રસંગે બિપીનભાઈ ગોતા, દીપકભાઈ, રામકિશનભાઈ ઉપસ્થિત રહ્યાં હતાં. સાથે જ આ દિવસે ૨૦ જેટલાં યોગપ્રેમીઓ અને વિવિધ ક્ષેત્રના અગ્રણીઓ પતંજલિ યોગ સમિતિના લાઈફ મેમ્બર પણ બન્યા હતા.